<classify> WAZIRI wa Mambo ya Nje na Ushirikiano Afrika Mashariki, Profesa Palamagamba Kabudi amepokea jengo jipya la wizara hiyo lililojengwa na serikali ya China lenye thamani ya Sh bilioni 22. Akizungumzia kuhusiana na jengo hilo baada ya ku- lizindua jijini Dar es Salaam alisema lina vyumba 117 na pia kuna vyumba vingine vidogovidogo. Alisema kuwa pia kuna maktaba kubwa pamoja na mgahawa huku pia kukiwa na vyumba vikubwa vya mikutano na kuwa ujenzi wa jengo hilo ni matokeo ya ushirikiano chanya uliopo kati ya Tanzania na China ambao ulianzia tangu mwaka 1964 huku akiipongeza nchi hiyo kwa kupiga hatua kubwa ya kiuchumi. Profesa Kabudi alisema jengo hilo ambalo limejengwa kwa msaada wa Wizara ya Biashara ya China, huku akiishukuru China kwa misaada mingine mingi hasa kwenye sekta ya elimu, afya, teknolojia pamoja na miradi mingine mingi mikubwa na endelevu. Yaani hawa watu wa China sio tu marafiki zetu bali ni ndugu tena ndugu zetu wa faida, wametusaidia kwa kiasi kikubwa kupiga hatua katika masuala mbalimbali hapa nchini, leo juzi tunashuhudia wanatukabidhi jengo hilo la aina yake na kwanza nina tamani hata nilibebe nilipeleke Dodoma, na hii sio mara ya kwanza wametujengea Maktaba ile ya Chuo Kikuu cha Dar es SalaamUDSM na miradi mingine mingi tu, alisema.Balozi wa China hapa nchini, Wang Ke alibainisha kuwa nchi yake imekuwa ikishirikiana na Tanzania kwenye miradi mingi mikubwa na kuwa itaendeleza ushirikiano huo. Alisema ujenzi wa jengo hilo ni sehemu ya ushirikiano huo mzuri na kuwa nchi yake ipo tayari kujenga majengo mengine Dodoma ikiwa ni kuendeleza ushirikiano huo mzuri.Jengo hilo la ghorofa sita lilianza kujengwa tangu Septemba 15, mwaka 2012, lina mita za mraba 19,040 na lipo pembeni mwa jengo la Ukumbi wa Mikutano wa Kimataifa wa Mwalimu Nyerere, Dar es Salaam.  <topic>: KITAIFA 